
MINISTERSTVO VNÚTRA SLOVENSKEJ REPUBLIKY
KRAJSKÉ RIADITEĽSTVO POLICAJNÉHO ZBORU V TRENČÍNE
	oddelenie komunikácie a prevencie	
Jilemnického 1, 911 42 Trenčín
KRPZ-TN-OKAP-2025/001052-018                                                            Trenčín 04.12.2025

! POZOR NA ÚVEROVÉ PODVODY A FALOŠNÝCH POLICAJTOV !
V poslednom období sme zaznamenali kombinované podvodné konanie, pri ktorom podvodníci spájajú viacero trikov naraz – najčastejšie legendu falošného policajta a údajných úverov, ktoré mali byť vybavené na nimi kontaktovaných seniorov. Takéto telefonáty pôsobia veľmi presvedčivo, pretože podvodníci používajú slušný tón, odborné výrazy, predstavia sa ako policajti, pracovníci bánk, alebo dokonca, ako zamestnanci Národnej banky Slovenska.
! Príklad z tohto týždňa – dokonaný podvod !
[bookmark: _GoBack]V tomto týždni bol kontaktovaný občan podvodníčkou, ktorá sa predstavila ako policajná vyšetrovateľka. Oznámila mu, že na jeho meno bola schválená pôžička vo výške 10.000,-€ a že je ohrozený. Následne bol „prepájaný“ na údajného pracovníka Národnej banky Slovenska, ktorý mu tvrdil, že sa pokúšajú na jeho meno vybaviť ďalší úver vo výške 23.000,-€, aby sa „podvod zastavil“, podvodníci mu povedali, že musí si sám zobrať úver 23.000,- € a tieto peniaze musí previesť na zabezpečený depozitný účet, pričom peniaze budú údajne chránené. Po tomto pokyne sa poškodený dostavil do svojej banky, kde vykonal prevod finančnej hotovosti vo výške 23.000,-€ na účet, ktorý mu bol nadiktovaný počas telefonátu. Po predmetnom prevedení peňazí mu už nikto nikdy nezavolal. 
👉 Ako podvodníci postupujú ?👨
· Predstavia sa ako policajt, vyšetrovateľ alebo pracovník banky.
· Tvrdia, že niekto na Vaše meno žiada úver alebo že už bol úver schválený.
· Chcú si overiť totožnosť – pýtajú si osobné údaje.
· Žiadajú, aby ste si zobrali nový úver, ktorý vraj zruší „falošne žiadaný úver“.
· Následne Vás presvedčia, aby ste peniaze poslali na „bezpečný účet“, ktorý nadiktujú – v skutočnosti ide o účet podvodníkov.
· Vyvíjajú časový tlak, aby ste nestihli premýšľať alebo sa s niekým poradiť.
👉 Ako sa chrániť ?👨
· Polícia ani banky, Vás nikdy nebudú žiadať, aby ste si zobrali úver.
· Nikdy neprevádzajte peniaze na „bezpečné účty“. Také účty neexistujú.
· Neposkytujte žiadne osobné údaje.
· Ak Vás niekto žiada o okamžitý prevod peňazí – je to podvod.
V prípade čo i len najmenšieho podozrenia volajte okamžite:📞 158
!Polícia je tu pre Vás! 

